CELEX: 52015PC0464
Language: da
Date: 2015-09-22
Title: Forslag til RÅDETS AFGØRELSE om fastlæggelse af den holdning, der skal indtages på vegne af Den Europæiske Union i WTO's Almindelige Råd vedrørende USA's anmodning om en WTO-undtagelse med henblik på at forlænge AGOA-programmet

EUROPA-KOMMISSIONEN
            Bruxelles, den 22.9.2015
            COM(2015) 464 final
            2015/0215(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på vegne af Den Europæiske Union i WTO's Almindelige Råd vedrørende USA's anmodning om en WTO-undtagelse med henblik på at forlænge AGOA-programmet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Formålet med dette forslag er at fastlægge den holdning, der skal indtages af Den Europæiske Union i Det Almindelige Råd under Verdenshandelsorganisationen (WTO) vedrørende USA's anmodning om en fornyelse af dets WTO-undtagelse, så Den Europæiske Union kan støtte anmodningen om undtagelsen. 
            
            
               Hvis USA's anmodning om en fornyelse af WTO-undtagelsen efterkommes, vil USA kunne fortsætte med at indrømme toldfrihed for støtteberettigede produkter med oprindelse i præferenceberettigede afrikanske lande syd for Sahara, som er udpeget i henhold til African Growth and Opportunity Act ("AGOA"), frem til den 30. september 2025. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               Ved artikel 218, stk. 9, i traktaten om Den Europæiske Unions funktionsmåde (TEUF) er det fastsat, at når en afgørelse med retsvirkning skal træffes af et organ nedsat ved en international aftale, skal Rådet på forslag af Kommissionen eller Unionens højtstående repræsentant for udenrigsanliggender og sikkerhedspolitik vedtage en afgørelse om, hvilken holdning der skal indtages på den Europæiske Unions vegne. Indrømmelsen af en undtagelse, der vil betyde, at USA kan fortsætte med at indrømme præferencetoldbehandling for støtteberettigede produkter med oprindelse i præferenceberettigede afrikanske lande syd for Sahara, som er udpeget i henhold til AGOA, falder ind under denne bestemmelse, da afgørelsen træffes af et organ, der er nedsat ved en international aftale (WTO's Almindelige Råd eller Ministerkonference), som påvirker Den Europæiske Unions rettigheder og forpligtelser. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER 
            
            
               Ikke relevant
            
            
               4.VIRKNINGER FOR BUDGETTET
            
            
               Ikke relevant
            
            
               5.ANDRE ELEMENTER
            
            
               Kommissionen bliver bemyndiget til at indtage en holdning på den Europæiske Unions vegne med henblik på at støtte USA's anmodning om en WTO-undtagelse, i det omfang det er nødvendigt for at tillade USA at indrømme toldfrihed for støtteberettigede produkter med oprindelse i præferenceberettigede afrikanske lande syd for Sahara frem til den 30. september 2025. 
            
            
               Formålet med AGOA er at nedbringe fattigdom og fremme stabilitet og bæredygtig økonomisk udvikling i afrikanske lande syd for Sahara ved at fremme handel og investeringer mellem USA og de præferenceberettigede afrikanske lande. Hensigten med AGOA er også at fremme regional økonomisk integration og hjælpe de præferenceberettigede lande med at deltage mere fuldt ud i den globale økonomi.
            
            
               Ifølge USA har den toldfrihed, der har været indrømmet siden år 2000 under AGOA-programmet, suppleret andre WTO-medlemmers indsats for at fremme vækst og udvikling i regionen. 
            
            
               Anmodningen om undtagelsen vil i givet fald føre til anden forlængelse af præferencetoldbehandlingen. Den 27. maj 2009 blev USA indrømmet en undtagelse fra sine forpligtelser i henhold til artikel I, stk. 1, og artikel XIII, stk. 1 og 2, der omfatter perioden frem til den 30. september 2015.
            
            
               Anmodningen om undtagelsen giver ikke anledning til økonomiske betænkeligheder for Den Europæiske Union, da toldfriheden ikke har nogen direkte indvirkning på EU-handelen med de præferenceberettigede lande. 
            
            
               I lyset af disse overvejelser bør Den Europæiske Union tilslutte sig konsensus om at støtte anmodningen om undtagelsen i WTO's Almindelige Råd. 
            
            
               2015/0215 (NLE)
            
            
               Forslag til
            
         
         
            
               RÅDETS AFGØRELSE
            
            
               om fastlæggelse af den holdning, der skal indtages på vegne af Den Europæiske Union i WTO's Almindelige Råd vedrørende USA's anmodning om en WTO-undtagelse med henblik på at forlænge AGOA-programmet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og 
            
            
               ud fra følgende betragtninger:
            
            
               (1)Ved artikel IX, stk. 3 og 4, i Marrakeshoverenskomsten om oprettelse af Verdenshandelsorganisationen ("WTO-overenskomsten") fastsættes procedurerne for indrømmelse af undtagelser vedrørende de multilaterale handelsaftaler i WTO-overenskomstens bilag 1A, 1B eller 1C og bilagene hertil. 
            
            
               (2)Den 27. maj 2009 blev USA indrømmet en undtagelse fra forpligtelserne i henhold til artikel I, stk. 1, og artikel XIII, stk. 1 og 2, i den almindelige overenskomst om told og udenrigshandel 1994 ("GATT 1994") for perioden frem til den 30. september 2015.
            
            
               (3)USA har i henhold til artikel IX, stk. 3, i WTO-overenskomsten indgivet en anmodning om at blive indrømmet en undtagelse fra sine forpligtelser i henhold til artikel I, stk. 1, og artikel XIII, stk. 1 og 2, i GATT 1994, frem til den 30. september 2025, i det omfang det er nødvendigt for at tillade USA at indrømme toldfrihed for støtteberettigede produkter med oprindelse i præferenceberettigede afrikanske lande syd for Sahara, som er udpeget i henhold til African Growth and Opportunity Act ("AGOA"). 
            
            
               (4)Efterkommes USA's anmodning om en WTO-undtagelse, vil det ikke få negative følger for hverken Den Europæiske Unions økonomi eller for handelsforbindelserne med de i henhold til denne undtagelse præferenceberettigede lande. Endvidere støtter Den Europæiske Union generelt foranstaltninger, der har til formål at nedbringe fattigdom og fremme stabilitet og en bæredygtig økonomisk udvikling i de præferenceberettigede lande. 
            
            
               (5)Det er derfor hensigtsmæssigt at fastlægge den holdning, der skal indtages på Den Europæiske Unions vegne i WTO's Almindelige Råd, til støtte for USA's anmodning om en undtagelse —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, der skal indtages på Den Europæiske Unions vegne i Det Almindelige Råd under Verdenshandelsorganisationen, er at støtte USA's anmodning om en undtagelse fra forpligtelserne i henhold til artikel I, stk. 1, og artikel XIII, stk. 1 og 2, i den almindelige overenskomst om told og udenrigshandel 1994 frem til den 30. september 2025 i overensstemmelse med betingelserne i USA's anmodning om en undtagelse. 
            
            
               Holdningen tilkendegives af Kommissionen. 
            
            
               Artikel 2
            
            
               Denne afgørelse træder i kraft på dagen for vedtagelsen. 
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand